Skaudvilės sovietinių karių kapinės

Skaudvilės sovietinių karių kapinės – neveikiančios karių kapinės, esančios Tauragės rajono savivaldybėje, Skaudvilėje, Tauragės g. 60. Kapinės įsteigtos miestelio pakraštyje, vienos centrinių gatvių (kelias ) gale, 1,2 km į vakarus nuo centrinės Turgaus aikštės. Užima 0,19 ha dydžio plotą.Tauragės rajono savivaldybės duomenys apie kapines. 126. Skaudvilės mstl., Tauragės g. 60 (duomenys tikslinami) taurage.lt  

Kaip vietinės reikšmės istorijos ir memorialinis paminklas, Antrojo pasaulinio karo metais žuvusių Sovietų Sąjungos karių palaidojimo vieta įrašyta į Kultūros vertybių registrą. Stačiakampis kapinių sklypas aptvertas vielinio tinklo tvorele su balto mūro stulpais, dvivėriais vartais, perimetru apaugusios dideliais lapuočių medžiais. Gretimame sklype arčiau Skaudvilės riboženklio, Tauragės g. 62, įsikūrusios Skaudvilės I pasaulinio karo karių kapinės, kuriose palaidoti Vokietijos ir Rusijos imperijų kariai.

Sovietinių karių kapinės Skaudvilėje įsteigtos XX a. 5-ame dešimtmetyje, perkėlus Sovietų Sąjungos karių, žuvusių Antrajame pasauliniame kare, palaikus iš Norkiškės kaimo apylinkių. Šiose kapinėse taip pat buvo palaidoti sovietiniai aktyvistai, žuvę po 1944 m. kovose su Lietuvos partizanais. 1944 m. liepos mėn. kovai su okupantais ir juos rėmusiais aktyvistais buvo sudarytas Lietuvos laisvės armijos Šiaulių apygardos Skaudvilės būrys (40 žmonių), nuo 1945 m. veikė Lydžio rinktinės Skaudvilės valsčiaus partizanų būrys.

1956 m. duomenimis, paremtais kapinių inventorizacijos byla, kapinėse buvo palaidoti 847 kariai. 2005 m. Rusijos Federacijos ambasada Lietuvoje atliko masinės kapavietės teritorijos tvarkymo darbus – šis faktas pažymėtas atminimo lentoje ant vartų stulpo. Palaidojimo vietos teritorijoje įrengtos standartinės antkapinės plokštės, kuriose iškaltos 907 palaidotųjų pavardės lietuvių ir rusų kalbomis. 

Kapinių viduryje stūkso masyvus dviejų tarpsnių obeliskas ant laiptuoto postamento. Prie balto mūro paminklo ant stačiakampių stulpų su dekoratyvinėmis urnomis užkabintos lentos su vykusio karo datomis „1941–1945“. Paminklo skirtingų tūrių dalių kraštai papuošti dantytais kuorais. Obelisko viršų anksčiau vainikavo nedidelė smailė su raudona penkiakampe žvaigžde. 

 Šaltiniai 

 Nuorodos 

 Skaudvilėje ant tarybinių karių memorialo nupiešta Ukrainos vėliava 15min.lt 2022-04-19

Kategorija:Tauragės rajono kapinės
Kategorija:Skaudvilė
Kategorija:Karių kapinės Lietuvoje
Kategorija:II pasaulinio karo aukų kapinės Lietuvoje